A4-0264/98

Päätöslauselmaesitys komission tiedonannosta yksityiskohtaisista säännöistä talous- ja rahoituskomitean kokoonpanosta sekä ehdotuksesta neuvoston päätökseksi yksityiskohtaisista säännöistä talous- ja rahoituskomitean kokoonpanosta (KOM(98)0110 - C4-0222/98)

Euroopan parlamentti, joka

- ottaa huomioon komission tiedonannon sekä ehdotuksen neuvoston päätökseksi yksityiskohtaisista säännöistä talous- ja rahoituskomitean kokoonpanosta (KOM(98)0110 - C4-0222/98) ((EYVL C 125, 23.4.1998, s. 17.)),

- ottaa huomioon EY:n perustamissopimuksen 109 c artiklan 3 kohdan,

- ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta ja yhteensovittamisesta 7. heinäkuuta 1997 annetun neuvoston asetuksen (EY) N:o 1466/97 ((EYVL L 209, 2.8.1997, s. 1.)),

- ottaa huomioon liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7. heinäkuuta 1997 annetun neuvoston asetuksen (EY) N:o 1467/97 ((EYVL L 209, 2.8.1997, s. 6.)),

- ottaa huomioon Amsterdamin Eurooppa-neuvoston 17. kesäkuuta 1997 antaman päätöslauselman vakaus- ja kasvusopimuksesta ((EYVL C 236, 2.8.1997, s. 1.)),

- ottaa huomioon Amsterdamin Eurooppa-neuvoston 16. kesäkuuta 1997 antaman päätöslauselman kasvusta ja työllisyydestä ((EYVL C 236, 2.8.1997, s. 3.)),

- ottaa huomioon 4. joulukuuta 1997 antamansa päätöslauselman talouspolitiikan yhteensovittamisesta EMU:n kolmannessa vaiheessa: yhteinen perusta ja tuleva menettely ((EYVL C 388, 21.12.1997, s. 36.)),

- ottaa huomioon 13. joulukuuta 1997 annetun Eurooppa-neuvoston päätöslauselman talouspolitiikan yhteensovittamisesta talous- ja rahaliiton kolmannessa vaiheessa ja EY:n perustamissopimuksen 109 ja 109 b artiklasta ((EYVL C 35, 2.2.1998, s. 1.)),

- ottaa huomioon 13. joulukuuta 1997 annetut Eurooppa-neuvoston määräykset, jotka mahdollistavat euroalueeseen osallistuvien valtioiden ministerien välisen epävirallisen tapaamisen ja keskustelun yhtenäisvaluutan alaa koskevista erityisistä yhteisistä vastuukysymyksistä,

- ottaa huomioon 2. huhtikuuta 1998 antamansa päätöslauselman demokraattisesta vastuusta talous- ja rahaliiton kolmannessa vaiheessa ((Kyseisen istunnon pöytäkirja, osa II, kohta 9.)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0264/98),

A. ottaa huomioon raha-asiain komitean merkittävän roolin Ecofin-neuvoston päätösten valmistelussa ja yleisesti ottaen kaikissa Ecofin-neuvoston talous- ja rahaliittoa koskevissa alustavissa töissä,

B. ottaa huomioon talous- ja rahoituskomitealle uskottujen tehtävien tärkeyden, vaikka ne ovatkin jatkoa raha-asiain komitean nykyisille tehtäville (yleisenä tehtävänä neuvoston töiden valmistelu, jäsenvaltioiden ja yhteisön taloudellisen ja rahoitustilanteen, kolmansien maiden ja kansainvälisten järjestöjen kanssa ylläpidettävien rahoitussuhteiden, pääomaliikkeiden ja maksujen vapauden seuranta), ja komitean tärkeän etuoikeuden, jonka mukaan se voi antaa omasta aloitteestaan lausuntoja neuvostolle ja komissiolle,

C. ottaa huomioon, että raha-asiain komiteaa talous- ja rahaliiton kolmannen vaiheen alussa seuraavalla talous- ja rahoituskomitealla on huomattavasti laajempia toimivaltuuksia Ecofin-neuvostossa,

D. ottaa lisäksi huomioon määräävän aseman, joka Ecofin-neuvostolla on yhteensovittamisprosessissa ja taloudellisten päätösten tekemisessä ja jonka Luxemburgin Eurooppa-neuvosto vahvisti, sekä talous- ja rahoituskomitean osallistumisen merkityksen neuvoston töiden valmistelussa, erityisesti monenväliseen valvontaan liittyvien päätösten, talouspolitiikan laajojen suuntaviivojen ja liiallisia alijäämiä koskevien menettelyjen valmistelussa,

E. katsoo, että Euroopan parlamentin ja sen asiasta vastaavan valiokunnan on seurattava erityisen tarkasti talous- ja rahoituskomitean toimintaa ja toimia,

F. katsoo, että talous- ja rahoituskomitean kokoonpano voi vaikuttaa Ecofin-neuvoston tekemiin päätöksiin erityisesti, jos kansallisen talouspolitiikan määrittämiseen osallistuvien henkilöiden edustus on riittämätöntä,

G. katsoo lisäksi, että talous- ja rahoituskomitean keskeinen asema monenvälisessä valvonnassa ja jäsenvaltioiden ja yhteisön talouspolitiikan yhteensovittamisessa edellyttää, että Euroopan parlamentin on pidettävä yllä tämän tahon kanssa jatkuvaa vuoropuhelua asiasta vastaavan valiokuntansa kautta, mikä ei kuitenkaan saa rajoittaa sen suhteita Ecofin-neuvostoon, joka on edelleen tällä alalla sen ainoa institutionaalinen kumppani,

H. katsoo tässä mielessä, että sen raha-asiain alivaliokunnan kehittämät säännölliset suhteet raha-asiain komiteaan ovat suotuisa perusta ja että näitä suhteita on voitava laajentaa ja syventää sen seuraajan kanssa,

I. katsoo lopuksi, että talous- ja rahoituskomitean roolin ja merkityksen korostaminen tuo jälleen esiin Euroopan parlamentin talous- ja rahaliiton prosessiin osallistumisen ehtoja koskevan ongelman ja että tämä edellyttää sitä, että komission ja neuvoston on annettava selvityksiä eri välineiden käytöstä ja monenvälisestä valvontamenettelystä ja talouspolitiikan yhteensovittamisesta, niiden aikataulusta ja asianomaisten yksiköiden roolista käsiteltävän ongelman luonteesta riippuen;

1. Pitää valitettavana ensinnäkin sitä, että Euroopan parlamenttia ei kuulla talous- ja rahoituskomitean kokoonpanoon liittyvistä yksityiskohtaisista säännöistä vaan niistä ainoastaan tiedotetaan;

2. Muistuttaa, että EY:n perustamissopimuksen 109 c artiklan 2 kohdassa, jossa määrätään raha-asiain komitean kolmannen vaiheen alussa korvaavan talous- ja rahoituskomitean perustamisesta, annetaan Euroopan keskuspankille mahdollisuus nimetä enintään kaksi jäsentä, vaikka yksikään Euroopan rahapoliittisen instituutin jäsenistä ei ollut raha-asiain komitean jäsen;

3. Panee merkille, että Eurooppa-neuvosto tuki 13. joulukuuta 1997 antamassaan päätöslauselmassa, mainitessaan talous- ja rahoituskomitean kokoonpanosta, kansallisten keskuspankkien johtajien johtopäätöstä siitä, että raha-asiain komitean ja talous- ja rahoituskomitean välillä olisi säilytettävä jatkuvuus jäsenvaltioiden edustajien osallistumisen osalta, koska komitea oli osoittanut tehokkuutensa neuvostolle EMU:n toisessa vaiheessa;

4. Huomauttaa lisäksi, että Eurooppa-neuvosto ei tässä samassa päätöslauselmassa viittaa nimenomaisesti komitean jäsenmäärään elintä kohden;

5. Hyväksyy sen tosiasian, että komissio ei ole määritellyt sitä kansallista hallintoa, jonka on oltava komiteassa edustettuna, ja huomauttaa tässä yhteydessä edustettavien hallintojen valinnan merkityksestä talous- ja rahoituskomitean laatimien lausuntojen sisällölle;

6. Myöntää, että Eurooppa-neuvoston kanta ja komission ehdotus antavat niiden valtioiden kansallisille keskuspankeille, joita koskee poikkeus ja joita kaksi EKP:n nimittämää edustajaa eivät edusta, mahdollisuuden osallistua talous- ja rahoituskomiteaan;

7. Katsoo kuitenkin, että euroalueen valtioita olisi kohdeltava eri tavalla;

8. Toteaa myös sen, että euroalueen maiden kansallisten keskuspankkien johtajien läsnäolo talous- ja rahoituskomiteassa antaa sille korostetusti kansallisen luonteen sen sijaan, että se edistäisi komitean kehitystä yhteisöllisempään suuntaan;

9. Katsoo, että komitean kokoonpanolla olisi voitava säilyttää tasapaino EMU:n raha-asiain ja talousasiain osion välillä;

10. Katsoo, että kun kyse on kansallisten hallintojen edustajista, jäsenvaltioiden on nimettävä jäsenet ja varajäsenet siten, että näillä on asiantuntemusta sekä talouden että rahoituksen alalta;

11. Ehdottaa, että jäsenvaltiot käyttävät varajäseniä, jotta heti kun komitean esityslista antaa tähän aihetta, johtavat virkamiehet, joilla on asiantuntemusta verotuksesta, talousarviosta ja talousennusteista, voisivat osallistua komitean toimintaan;

12. Tiedustelee, miten talous- ja rahoituskomitea voi toimia nykyisellä kokoonpanolla, kun sen on valmisteltava euroaluetta koskevia erityisiä neuvoston töitä;

13. Pyytää, että sille tiedotetaan talous- ja rahoituskomitean ohjesäännöstä heti kun neuvosto on sen hyväksynyt;

14. Ilmaisee epäilyksensä komitean kyvystä toimia nykyisessä kokoonpanossaan vuoropuhelun paikkana kasvua ja työllisyyttä edistävän talouspolitiikan yhteensovittamisessa;

15. Toivoo voivansa talouspolitiikan yhteensovittamisen yhteydessä kuulla asiasta vastaavassa valiokunnassaan kolmen kuukauden välein talous- ja rahoituskomitean puheenjohtajaa samalla tavoin kuin toimivaltaista komission jäsentä ja keskuspankin johtokuntaa;

16. Ehdottaa, että talous- ja rahoituskomitealle siirretään 18. helmikuuta 1974 jäsenvaltioiden lyhyen ja keskipitkän aikavälin talouspolitiikan yhteensovittamisen takaamiseksi perustetun talouspoliittisen komitean toimivaltuudet tälle viime vuosien aikana myönnetyn hyvin rajoitetun roolin vuoksi;

17. Kehottaa neuvostoa ja komissiota antamaan sille hyödyllisiä ehdotuksia talous- ja rahoituskomitean ja työllisyyskomitean välisestä työnjaosta ja vuoropuhelusta;

18. On sitä mieltä, että komission ja Euroopan parlamentin voimavaroja on vahvistettava asiantuntemuksen ja Euroopan taloutta koskevien ennusteiden ja suunnitelmien osalta;

19. Ottaa huomioon, että talouspolitiikan yhteensovittamisen on tapahduttava ensi sijassa talouspolitiikan laajojen suuntaviivojen mukaisesti, ja pahoittelee tässä mielessä sitä, että tätä ainutlaatuista tilaisuutta ei ole otettu huomioon kansallisia työllisyyssuunnitelmia koskevassa keskustelussa;

20. Pyytää muuttamaan ehdotusta neuvoston päätökseksi siten, että sitä voidaan tarkistaa viimeistään 1. tammikuuta 2002 heti, kun kaikki jäsenvaltiot ovat liittyneet talous- ja rahaliittoon;

21. Kehottaa tässä suhteessa komissiota, talous- ja rahoituskomiteaa ja EKP:a toimittamaan sille viimeistään 1. heinäkuuta 2001 kertomuksen toimielinten välisten suhteiden tilanteesta EMU:n puitteissa kolmannen vaiheen alusta alkaen ja antamaan sille järjestelmän parantamiseen tähtääviä ehdotuksia;

22. Kehottaa puhemiestään välittämään tämän päätöslauselman komissiolle, neuvostolle, Euroopan keskuspankille, raha-asiain komitealle sekä jäsenvaltioiden hallituksille.